钦定古今图书集成/明伦汇编/官常典/第778卷 > 司马申
## 钦定古今图书集成/明伦汇编/官常典/第778卷 > 司马申

按《陈书》本传，“申字季和，河内温人也。祖慧远，梁都水
使者。父元通，梁尚书左民郎。申早有风概，十四便善
奕棋。尝随父候吏部尚书到仲举，时梁州刺史阴子
春、领军朱异在焉。子春素知申，即于坐所呼与对奕。
申每有妙思，异观而奇之，因引申游处。梁邵陵王为
丹阳尹，以申为主簿。属太清之难，父母俱没，因此自”
誓，菜食终身。梁元帝承制，起为开远将军，迁镇西外
兵记室参军。及侯景寇郢州，申随都督王僧辩据巴
陵，每进筹策，皆见行用。僧辩叹曰：“此生要鞬汗马，或
非所长，若使抚众守城，必有奇绩。”僧辩之讨陆纳也，
申在军中，于时贼众奄至，左右披靡，申躬蔽僧辩，蒙
楯而前。会裴之横救至，贼乃退。僧辩顾申而笑曰：“仁
者必有勇，岂虚言哉。”除散骑侍郎。绍泰初，迁仪同侯
安都从事中郎。高祖受禅，除安东临川王谘议参军。
天嘉三年，迁征北谘议参军，兼廷尉监。五年，除镇东
谘议参军，兼起部郎。出为戎昭将军、江乘令，甚有治
绩。入为尚书金部郎，迁左民郎，以公事免。太建初，起
为贞威将军、征南鄱阳王谘议参军。九年，除秣陵令。
在职以清能见纪，有白雀巢于县庭。秩满，顷之，预东
宫宾客，寻兼东宫通事舍人，迁员外散骑常侍，舍人
如故。及叔陵之肆逆也，事既不捷，出据东府。申驰召
右卫萧摩诃，帅兵先至，追斩之，因入城中，收其府库。
后主深嘉之，以功除太子左卫率，封文始县伯，邑四
百户，兼中书通事舍人。寻迁右卫将军，加通直散骑
常侍。以疾还第，就加散骑常侍，右卫舍人如故。至德
四年卒。后主嗟悼久之，下诏曰：“慎终追远，钦若旧则，
阖棺定谥，抑乃前典。故散骑常侍、右卫将军、文始县
开国伯申，忠肃在公，清正立己，治繁处约，投躯殉义。
朕任寄情深，方康庶绩，奄然化往，伤恻于怀。可赠侍
中、护军将军，进爵为侯，增邑为五百户，谥曰忠。给朝
服一具，衣一袭，克日举哀。丧事所须，随由资给。”及葬，
后主自制志铭，辞情伤切。卒章曰：“嗟乎！天不与善，歼
我良臣。”其见幸如此。申历事三帝，内掌机密，至于仓
卒之间，军国大事，指麾断决，无有滞留。子琇嗣，官至
太子舍人。